SKRIFTLIG FORESPØRGSEL P-0278/01

af Jean-Charles Marchiani (UEN) til Kommissionen

(2. februar 2001)

Om: EU-støtte til venskabsbyer

I 1989 tog Europa-Parlamentet initiativ til at oprette en budgetpost til støtte for etablering af venskabsbyforbindelser i Europa. Denne EU-støtte er, samtidig med at den fremmer forbindelserne mellem EU-landenes borgere, mere afgørende end nogensinde såvel for de daglige bestræbelser, der gøres på lokalt plan, som for samkvemmet mellem borgere fra forskellige lande, regioner og kulturer.

Men i et kommuniké udsendt sidst på sommeren 2000 anførte Kommissionen, at som følge af manglende bevillinger ville programmet for år 2000 blive afsluttet tidligere end planlagt. Det lader i øvrigt til, at der er blevet indført en mere selektiv og afskrækkende procedure for at mindske antallet af ansøgninger, Kommissionen behandler.

Finder Kommissionen ikke, på baggrund af succesen i forbindelse med den omfattende venskabsbybevægelse i Europa, at det tværtimod er absolut nødvendigt inden for rammerne af det næste FBF (foreløbige budgetforslag) for regnskabsåret 2002 at foreslå en betydelig forhøjelse af bevillingerne til etablering af venskabsbyforbindelser i Europa?

Vil Kommissionen endvidere bekræfte, at den agter at drage nøje omsorg for, at proceduren for indgivelse af ansøgninger vedbliver med at være tilgængelig for det størst mulige antal lokale myndigheder, navnlig de mindste blandt dem, og med henblik herpå at afsætte tilstrækkelige midler til, at denne procedure bliver bedre, mere smidig og hurtigere?

Vil Kommissionen endelig oplyse, hvilke kriterier der har forekommet den at være så relevante, at det ligefrem har fået den til at foreslå foranstaltninger, som klart er ugunstige for etableringen af venskabsbyforbindelser i Europa?

Svar afgivet på Kommissionens vegne af Viviane Reding

(28. marts 2001)

Kommissionen er bekendt med vigtigheden af at fremme venskabsbybevægelsen og mener, at en effektiv, gennemsigtig forvaltning af denne procedure er afgørende for dens succes.

På grund af de senere års kraftigt stigende antal ansøgninger er behandlingstiden blevet betydeligt længere; omfanget af den ansøgte støtte oversteg for øvrigt til sidst de til rådighed værende midler.

For at sikre en bedre forvaltning af dette initiativ på alle niveauer udvælgelse, fordeling af støtten over året, hurtig sagsbehandling har Kommissionen i samråd med de organisationer, som spiller en aktiv rolle i forbindelse med fremme af venskabsbybevægelsen, besluttet i 2001 at indføre proceduren med indkaldelse af forslag, som benyttes til forvaltning af al støtte fra Kommissionen. Denne procedure gør det muligt at tage hensyn til de forskellige venskabsbyers særtræk og er udformet på en sådan måde, at den sikrer bred adgang for alle kommuner uafhængigt af deres størrelse samt en retfærdig fordeling af de eksisterende midler over året. Der forventes afholdt et møde, hvor man skal evaluere den nye procedure, med de repræsentative organisationer i løbet af 2001.

Kommissionen erkender, at venskabsbyernes initiativer har stor betydning for, at der kan opstå et aktivt, deltagelsesbaseret europæisk borgerskab. I skønnet over de midler, der vil blive afsat til venskabsbybevægelsen i det foreløbige budgetforslag for 2002, er der taget hensyn til den igangværende evaluering af de generelle begrænsninger, som gør sig gældende for Kommissionens udarbejdelse af budgetforslaget.